7.schôdza NR SR - 3.deň - B. popoludní
Dátum: 2010-10-14
Poslanec: Novotný, Viliam (SDKÚ – DS)
Druh vystúpenia: Vystúpenie v rozprave

40. Ďakujem pekne. Vážený pán podpredseda, vážený pán minister, dámy a páni, dovoľte mi, aby som sa vyjadril k predloženej novele zákona 580/2004 o zdravotnom poistení. Cieľom tejto novely je pripraviť predpoklady pre synchronizáciu odvodového a daňového systému, teda navrhuje zjednotenie vymeriavacích základov pre zdravotné a sociálne odvody a dane. Musím povedať, že je to súčasť programu skoro všetkých koaličných politických strán a je to súčasť programového vyhlásenia vlády, takže aj preto sa to objavilo v tejto vládnej novele zákona. Druhým cieľom tohto zákona je rozšírenie okruhu platiteľov do zdravotného poistenia o všetky osoby, ktoré majú príjmy zo závislej činnosti a o tých, ktorí majú príjmy z dividend, príjmy z prenájmu, príjmy z kapitálu. Ďalej táto novela zvyšuje sadzbu pre osoby dobrovoľne nezamestnané. Rozšírenie okruhu platiteľov zdravotného poistenia bude znamenať pre zdravotné poisťovne v budúcom roku príjem plus 57,4 mil. eur. Ako zdravotník, ako lekár musím povedať, že to považujem za pozitívum, pretože všetky príjmy, ktoré dokážeme získať do verejného zdravotného poistenia a do systému zdravotníctva považujem za pozitívum. Musím ale konštatovať, že politicky je v tomto ustanovení v rozšírení okruhu platiteľov zdravotného poistenia istý problém. Je totižto nie celkom charakteristické a typické, aby stredopravé politické strany zavádzali odvody z kapitálu. Skôr by to bolo typické pre ľavicové sociálnodemokratické strany, musím povedať, že na takýto krok sa neodhodlala ani strana SMER - sociálna demokracia, ktorá išla cestou skôr zvyšovania odvodov za poistencov štátu, aj keď tento sľub sa strane SMER podarilo splniť iba čiastočne. Päť percent sa nedosiahlo. Iba na niekoľko mesiacov. Musím ale povedať, že k tomuto kroku vedie vládnu koalíciu pomerne vážna situácia, ktorá je v okruhu verejných financií a vážna situácia sa týka aj financovania zdravotníctva, ako aj príjmov do verejného zdravotného poistenia v budúcom roku. Naozaj, dnes to vyzerá tak, že napriek určite veľkej snahe všetkých, ktorí sa pohybujeme v zdravotníctve vo vládnej koalícii, sa nepodarí dosiahnuť odvody za poistencov štátu v budúcom roku na úrovni 5 %, ako by sme si to všetci priali. Dokonca reálne hrozí, že to percento odvodov za poistencov štátu bude nižšie ako tomu je v tomto roku. Treba si však uvedomiť, že v rozpočte verejnej správy chýba reálne 1,7 mld. eur na to, aby sme dosiahli schodok verejných financií pod 5 % v budúcom roku. A treba povedať aj to, že do tejto situácie dostala tento štát a občanov nezodpovedná politika predchádzajúcej vlády. To, že dnes musíme pristúpiť k takýmto riešeniam, ako je rozšírenie okruhu platiteľov zdravotného poistenia, rozšírenie bázy výberu odvodov do zdravotného poistenia, je výsledok predovšetkým nezodpovedného hospodárenia predchádzajúcej vlády. Naozaj, retrospektívne desať rokov nazad musíme konštatovať, že rast výdavkov na zdravotníctvo bol za posledné desaťročie pomerne veľký a významný. Výdavky na zdravotníctvo stúpli na Slovensku zo 6,2 % v roku 2001 na 7,2 % hrubého domáceho produktu v roku 2010. Teda o celý percentuálny bod. Samozrejme, sú v tom započítané aj hotovostné platby obyvateľstva za lieky a poplatky a doplatky u lekára. Od roku 2005, teda za predchádzajúcej vlády, do roku 2010 stúpol objem peňazí v zdravotníctve o viac než 50 % v nominálnej hodnote. Problém však je, že napriek tomuto ohromnému nárastu tieto peniaze sa nedokázali v zdravotníctve efektívne využiť. Nedokázali sme ich využiť tak, aby nám pomáhali dosahovať ciele zdravotnej politiky. Medzinárodné porovnania hovoria, že len niečo vyše 60 centov z každého eura vieme použiť správne a efektívne. Zvyšok predstavuje neefektivita, plytvanie a mrhanie v rezorte zdravotníctva. Je to nezodpovedné voči ľuďom, ktorí platia odvody, je to nezodpovedné voči pacientom, ktorým sa nedostáva včasnej a kvalitnej liečby a je to nezodpovedné voči zdravotníkom, ktorých obetavosť drží celý systém nad vodou. A je povinnosťou každej zodpovednej vlády túto nelichotivú situáciu zmeniť. Súčasná vláda má takúto ambíciu. Treba jasne povedať, že za predchádzajúcej vlády, keď naša ekonomika vďaka nepopulárnym reformám z rokov 2002 a 2006, ktoré predchádzajúca vláda počas celého svojho fungovania vehementne kritizovala, ale napriek tomu naša ekonomika vďaka týmto nepopulárnym reformám v rokoch minulých lámala rekordy a do zdravotníctva putovalo najviac peňazí v jeho histórii, sa štátne nemocnice i štátna zdravotná poisťovňa zadlžovali. Stúpala spoluúčasť pacientov. Zo 125 eur ročne na jedného pacienta v roku 2005 sa spoluúčasť vyšplhala až na 215 eur v roku 2009. Ambulantní lekári dostávali z roka na rok menší podiel peňazí z výdajov zdravotných poisťovní. Preto chcem, naozaj, zodpovedne konštatovať, že predchádzajúca vláda trestuhodne prehajdákala historický nárast peňazí v rezorte zdravotníctva. Za všetky len jeden príklad: 30. júna 2006 Dzurindova vláda odovzdávala Všeobecnú zdravotnú poisťovňu Ficovej vláde s hospodárskym výsledkom plus 9 mil. eur., 31. júla 2010 preberala súčasná vláda Všeobecnú zdravotnú poisťovňu od Ficovej vlády v strate 47 mil. eur. Koncom roka 2009 ešte stihla napumpovať predchádzajúca vláda do Všeobecnej zdravotnej poisťovne 65 mil. eur. Nebyť týchto peňazí, ten schodok by bol omnoho väčší, resp. Všeobecná zdravotná poisťovňa by už bola v cross defaute. Preto znovu aj na tomto príklade chcem veľmi zodpovedne a pokojne konštatovať, že predchádzajúca vláda trestuhodne prehajdákala historický nárast peňazí v rezorte zdravotníctva. Ale keby to viedlo aspoň k spokojnosti pacientov, bolo by to dobré. Ale, aká je vlastne spokojnosť pacientov s fungovaním zdravotníctva po štyroch rokoch? Skúste sa ich na to spýtať. Ja som prešiel v kampani doslova celé Slovensko a v odpovedi na tieto otázky sa ľudia zhodovali. Zdravotníctvo sa nezlepšilo, napriek ľúbivým marketingovým heslám a symbolom. Stredobodom pozornosti v predchádzajúcom štvorročnom období nebol občan, pacient, ani poistenec. Inak by sme neboli svedkami nápadov s násilným prepoisťovaním, naťahovaniam o vozíky pre invalidov, šikany prostredníctvom odporúčacích lístkov. A tiež by sme inak neboli svedkami oftalmologickej smršte nákupu predražených mikroskopov do štátnych nemocníc, nákupu predražených lineárnych urýchľovačov, predražených sanitiek a tak ďalej a tak ďalej. Dámy a páni, súčasná vláda je v ťažkej situácii aj v zdravotníctve. Ale do tejto situácie ju plytvaním a nezodpovednou politikou dostala vláda prechádzajúca. Súčasná vláda je nútená prijímať aj ťažké a nepopulárne rozhodnutia. Napríklad rozšíriť okruh osôb povinných platiť odvody do zdravotného poistenia, aby udržala a dokonca zvýšila prísun peňazí do zdravotníctva. Ruka v ruke s tým však musia prebiehať aj zásadné systémové zmeny, ktoré sú nevyhnutné na zlepšenie fungovania zdravotníctva. Preto, dámy a páni, túto novelu zákona podporím. Ďakujem pekne za pozornosť.